Amerikas Kinoakadēmijas balva

Amerikas Kinoakadēmijas balva, plašāk pazīstama kā Oskars jeb Oskara balva (; ), ir Amerikas Savienoto Valstu un, iespējams, visas pasaules ievērojamākais filmu apbalvojums. Uzvarētājus apbalvo ar statuetēm, kas oficiāli saucas Akadēmijas balva par nopelniem (), kuras sauc vienkārši par "Oskariem". Pirmo reizi balva tika pasniegta 1929. gadā, Holivudas viesnīcā Hollywood Roosevelt Hotel, balvu pasniedz Kino mākslas un zinātnes akadēmija.

Kinoakadēmijas balvu pasniegšana pirmo reizi televīzijā tika translēta 1959. gadā, mūsdienās tiešo translāciju raida vairāk kā 200 valstīs. "Oskars" ir senākā izklaidējošās sfēras balvu pasniegšanas ceremonija, līdzīgas balvas ir Zelta globusa balva (filmām un seriāliem), Emmy balva (televīzijai), Tony balva (teātrim) un Grammy balva (mūzikai).

88. Kinoakadēmijas balvas pasniegšanas ceremonija norisinājās Losandželosā, Dolby teātrī, 2016. gada 28. februārī.

Kinoakadēmijas balvas vēsture 

Pirmā Kinoakadēmijas balvas pasniegšana notika  viesnīcā Hollywood Roosevelt Hotel, Holivudā, privāta banketa laikā, uz kuru bija uzaicināti aptuveni 270 viesi. Pēc svinīgā pasākuma daļas, vakara turpinājuma balle norisinājās viesnīcā Mayfair Hotel. Vienas biļetes cena ceremonijas apmeklējumam bija 5 dolāri. Piecpadsmit statuetes tika piešķirtas aktieriem, režisoriem un citiem kinematogrāfa darbiniekiem par savu ieguldījumu laika posmā no 1927. līdz 1928. gadam. Ceremonija ilga 15 minūtes.

Ceremonijas balvu ieguvēji tika paziņoti trīs mēnešus pirms pasākuma, tomēr šī bija vienīgā tāda reize, jo jau otrās balvas pasniegšanas ceremonijas uzvarētāju paziņošana notika savādāk. Pirmās desmitgades laikā, laikrakstiem sarakstus ar uzvarētājiem izsūtīja tikai ceremonijas dienā. Tas tā turpinājās, līdz avīze Los Angeles Times izplatīja uzvarētāju sarakstu pirms ceremonijas sākuma, kā rezultātā Kinoakadēmija kopš 1941. gada izmanto aizzīmogotas aploksnes, lai paziņotu uzvarētāju vārdus.

Balvu nominācijā "Labākais aktieris galvenajā lomā" pirmais saņēma Emīls Janningss par lomām filmās The Last Command un The Way of All Flesh. Viņam bija jāatgriežas Eiropā vēl pirms ceremonijas un tādēļ Kinoakadēmija piekrita apbalvot viņu iepriekš, tādējādi viņš kļuva par pirmo cilvēku vēsturē, kurš saņēmis Amerikas Kinoakadēmijas balvu. Balvu saņēmēji noteiktajā kategorijā tika apbalvoti par visiem darbiem, kuros piedalījušies konkrētajā laika posmā, piemēram, Janningss saņēma balvu par aktierspēli divās filmās, kurās bija filmējies šajā laika periodā, bet Dženeta Geinore ieguva vienu balvu par aktierspēli trīs filmās. Sākot ar ceturto balvu pasniegšanas ceremoniju, šis noteikums tika mainīts, un balvu piešķīra tikai par konkrētu darbu vienā filmā.

29. Kinoakadēmijas balvas pasniegšanā, , pirmo reizi tika izveidota nominācija "Labākā filma svešvalodā". Pirms tam filmas svešvalodā tika apbalvotas ar "Speciālo goda balvu labākai filmai svešvalodā".

Jau sākot ar pirmo ceremoniju, tika veiktas ceremonijas translācijas pa radio, bet, sākot ar 1953. gadu, — arī televīzijā.

Līdz 1976. gadam tiešās translācijas tiesības piederēja kanālam NBC, kopš tā laika translācijas tiesības pieder kanālam ABC.

Plaši pazīstamā izskata statuja kā balva jau tika pasniegta pašā pirmajā ceremonijā, bet nosaukumu "Oskars" tā ieguva tikai 1939. gadā.

Oskars 
Oficiālais Oskara statuetes nosaukums ir Akadēmijas Sasniegumu balva. Balva ir 34 cm gara, sver 3,85 kg un attēlo bruņinieku, kurš rokās tur krustneša zobenu un stāv uz filmas ruļļa. Statuju uzzīmēja Sedriks Gibonss kādas sanāksmes laikā.

Par nosaukuma "Oskars" izcelsmi nav vienota viedokļa. Daži uzskata, ka nosaukumu radījusi akadēmijas bibliotekāre Mārgarita Herika, kura, ieraudzījusi statueti uz galda, izsaucās: "tas izskatās gluži kā mans tēvocis Oskars!" (). Citi domā, ka Beta Deivisa tam ir devusi sava pirmā vīra vārdu. Jebkurā gadījumā, gan Oscar, gan Academy Award ir akadēmijas reģistrētas preču zīmes.

Balvu pasniegšana 
Galvenie apbalvojumi tiek pasniegti televīzijas tiešraidē, visbiežāk nākamā gada martā, un sešas nedēļas pēc nomināciju paziņošanas. Tas ir rūpīgi izstrādāts šovs, kura laikā ielūgtie viesi dodas pa sarkanu paklāju visdārgākajos modes mākslinieku tērpos. Pēc akadēmijas novērtējumiem aptuveni 40 miljoni cilvēku visā pasaulē vēro balvu pasniegšanu.

ASV balvu pasniegšanas ceremoniju pārraida telekanāls ABC. Latvijā balvu pasniegšanas saīsinātu versiju ir pārraidījis LTV1. Ceremoniju tulkojis un komentējis Kārlis Streips.

Nominācijas 
Pēc pašreizējiem akadēmijas noteikumiem, lai filma kvalificētos apbalvojumam, filmas izrādīšanai jāsākas iepriekšējā kalendārā gada laikā (no 1. janvāra pusnakts līdz 31. decembra pusnaktij) Losandželosā. Visām nominācijām filmām, izņemot īsfilmas, ir jābūt vismaz 40 minūtes garām.

Balvas ieguvējus izlemj balsojumā, tomēr ne visi biedri var piedalīties visu kategoriju balsojumos.

Pamata nominācijas 
Pašreiz Amerikas Kinoakadēmijas balva tiek piešķirta 24 pamata nominācijās:

Speciālās nominācijas 
Bez pamata nominācijām, Amerikas Kinoakadēmijas balvu piešķir arī speciālās nominācijās. Tā ieguvējus nosaka speciāli izveidota Akadēmijas komiteja un tie tiek piešķirti ārpus ceremonijas. Tās ir:
 Memoriālā Ērvinga Tālberga balva, tiek piešķirta par izcilu producenta darba ieguldījumu kino attīstībā
 Džīna Heršolta humanitārā balva, tiek piešķirta personai, kas saistīta ar kino jomu, par izciliem humanitārajiem sasniegumiem
 Kinoakadēmijas goda balva tiek piešķirta par izcilu ieguldījumu kinomākslas attīstībā un nopelniem Kinoakadēmijas labā
 Amerikas Kinoakadēmijas balva par zinātniskiem un tehniskiem sasniegumiem

Agrāko gadu nominācijas 
 Labākais režisora palīgs — 1933—1937
 Labākā horeogrāfija — 1935—1937
 Labākie tehniskie efekti — 1929
 Labākā mūzika — adaptācija vai aranžējums
 Labākā krāsainā īsfilma — 1936—1937
 Labākā īsfilma, kas uzņemta uz dzīvajā uz diviem kinolentes ruļļiem — 1936—1956
 Labākā novatoriskā īsfilma — 1932—1935
 Labākais oriģinālais literārais pirmavots — 1929—1956
 Labākie titri — 1929
 Labākais unikālais un mākslinieciskais izpildījums — 1929
 Akadēmijas jauniešu balva — 1934—1960

Atsauces

Ārējās saites 

  
 Amerikas Kinoakadēmijas balvu ceremonijas oficiālā mājaslapa 
 IMDb profils 

 
Kino mākslas un zinātnes akadēmija